‘તેર વર્ષ હું ભ્રમમાં જ જીવી કે મને મેરિટ ઊંચું ગયું હોવાના કારણે ઍડ્મિશન નહોતું મળ્યું. કૌશલ ટૂર પર હતો…હું પપ્પાને ત્યાં રહેવા ગઈ હતી. ઉદયભાઈની દીકરી નવ્યા એઇટથ સ્ટાન્ડર્ડમાં ભણે છે. બપોરે હું એની સાથે પપ્પાના રૃમમાં બેસીને વાતો કરતી હતી અને એણે કહ્યું કે એને ડૉક્ટર બનવું છે. ત્યારે હું બોલી ગઈ કે મારે પણ મેડિકલમાં જવું હતું, મારા માક્ર્સ પણ સારા આવ્યા હતા, પણ હું ડૉક્ટર બની ન શકી..ત્યારે નવ્યા બોલી કે, ફિયા, તમારો સ્કોર તમે કહો છો તેટલો હોય તો તમને ઍડ્મિશન મળે જ, કારણ કે મારી ફ્રેન્ડના અંકલને તમારી જેટલા પરસેન્ટેજમાં અમદાવાદની કૉલેજમાં ઍડ્મિશન મળ્યું હતું. અને હાલ એ અંકલ અમદાવાદમાં જ હાર્ટ સ્પેશિયાલિસ્ટ તરીકે કામ કરે છે. મેં એને કહ્યું કે મને કૉલ લેટર જ આવ્યો ન હતો. ત્યારે નવ્યાએ દલીલ કરી કે તમારે કૉલેજમાં તપાસ કરવી જોઈતી હતી. મેં કહ્યું કે પપ્પા અને ઉદયભાઇએ તપાસ કરી હતી, પણ તે સમયે મેરિટ ઊંચું ગયું હતું એટલે ઍડ્મિશન નહીં મળે તેવું કૉલેજવાળાએ કહ્યું હતું. એટલે નવ્યાએ પપ્પાને પૂછ્યું કે તમે સી.જે. મેડિકલ કૉલેજમાં પ્રિન્સિપાલને મળ્યા હતા? નવ્યાએ આ સવાલ પૂછ્યો અને મેં પપ્પા સામે જોયું તો એમના ચહેરા પર અજીબ ભાવ હતા.’